Folketing
2006-01-25

Jeg forstår finansministerens besvarelse sådan, at det her ikke er nyt, at der bare er tale om ord. Finansministeren har ønsket at sende et signal, som måske lidt for mig at se afslører en meget gammeldags indstilling til, hvad miljø er. Jeg står her med det lovforslag, vi behandlede i Folketinget her i forrige uge på miljøområdet, og der er jo netop opgjort, hvad det her betyder økonomisk positivt og negativt for stat, amt og kommune og for erhvervslivet. Der er endda sat konkrete kroner og øre på, så det er der jo intet som helst nyt i. Det, finansministeren gjorde allerførst, da regeringen kom til, var jo at fjerne den miljømæssige vurdering af de økonomiske forslag, f.eks. af finansloven. Se, der ville jo virkelig være tale om noget nyt, hvis finansministeren nu også var i stand til så at erkende, at det måske ikke var så klogt, at der var tale om en fejl. Vi har også brug for at få de økonomiske beslutninger gennemregnet, så vi kan se, hvad deres miljømæssige konsekvenser er. Vil finansministeren være villig til det?